钦定古今图书集成/明伦汇编/官常典/第367卷 > 司马岐
## 钦定古今图书集成/明伦汇编/官常典/第367卷 > 司马岐

按：《三国魏志司马芝传》：“芝子岐，从河南丞转廷尉正，
迁陈留相。梁郡有系囚，多所连及，数岁不决。诏书徙
狱于岐属县，县请豫治牢具，岐曰：‘今囚有数十，既巧
诈难符，且已倦楚毒，其情易见，岂当复久处囹圄邪’？
及囚至，诘之，皆莫敢匿诈。一朝决竟，遂超为廷尉。是
时大将军爽专权，尚书何晏、邓飏等为之辅翼。南阳”
圭泰尝以言迕指，考系廷尉。飏讯狱，将致泰重刑，岐
数飏曰：“夫枢机大臣，王室之佐，既不能辅化成德，齐
美古人，而乃肆其私忿，枉论无辜，使百姓危心，非此
焉在？”飏于是惭怒而退。岐终恐久获罪，以疾去官，居
家未期而卒，年三十五。子肇嗣。